തൈത്തിരീയോപനിഷത്ത്
തൈത്തിരീയോപനിഷത്  
ഓം ശ്രീ ഗുരുഭ്യോ നമഃ |  ഹരിഃ ഓം | 

ഓം ശം നോ  മിത്രഃ ശം വരുണഃ |  ശം നോ ഭവത്വര്യമാ | 
ശം ന ഇന്ദ്രോ ബൃഹസ്പതിഃ |  ശം നോ വിഷ്ണുരുരുക്രമഃ | 
നമോ ബ്രഹ്മണേ |  നമസ്തേ വായോ |  ത്വമേവ പ്രത്യക്ഷം ബ്രഹ്മാസി | 
ത്വമേവ പ്രത്യക്ഷം ബ്രഹ്മ വദിഷ്യാമി |  ഋതം വദിഷ്യാമി | 
സത്യം വദിഷ്യാമി |  തന്മാമവതു |  തദ്വക്താരമവതു | 
അവതു മാം |  അവതു വക്താരം | 

ഓം ശാന്തിഃ ശാന്തിഃ ശാന്തിഃ || 1|| ഇതി പ്രഥമോഽനുവാകഃ || 

ഓം ശീക്ഷാം വ്യാഖ്യാസ്യാമഃ |  വർണഃ സ്വരഃ |  മാത്രാ ബലം | 
സാമ സന്താനഃ |  ഇത്യുക്തഃ ശീക്ഷാധ്യായഃ || 1|| 
ഇതി ദ്വിതീയോഽനുവാകഃ || 

സഹ നൗ യശഃ |  സഹ നൗ ബ്രഹ്മവർചസം | 
അഥാതഃ സംഹിതായാ ഉപനിഷദം വ്യാഖ്യാസ്യാമഃ | 
പഞ്ചസ്വധികരണേഷു | 
അധിലോകമധിജ്യൗതിഷമധിവിദ്യമധിപ്രജമധ്യാത്മം | 
താ മഹാസം ̐ ഹിതാ   ഇത്യാചക്ഷതേ |  അഥാധിലോകം | 

പൃഥിവീ പൂർവരൂപം |  ദ്യൗരുത്തരരൂപം | 
ആകാശഃ സന്ധിഃ || 1|| 

വായുഃ സന്ധാനം |  ഇത്യധിലോകം |  അഥാധിജൗതിഷം | 
അഗ്നിഃ പൂർവരൂപം |  ആദിത്യ ഉത്തരരൂപം |  ആപഃ സന്ധിഃ | 
വൈദ്യുതഃ സന്ധാനം |  ഇത്യധിജ്യൗതിഷം |  അഥാധിവിദ്യം | 
ആചാര്യഃ പൂർവരൂപം || 2|| 

അന്തേവാസ്യുത്തരരൂപം |  വിദ്യാ സന്ധിഃ |  പ്രവചനം ̐  സന്ധാനം | 
ഇത്യധിവിദ്യം |  അഥാധിപ്രജം |  മാതാ പൂർവരൂപം | 
പിതോത്തരരൂപം |  പ്രജാ സന്ധിഃ |  പ്രജനനം ̐  സന്ധാനം | 
ഇത്യധിപ്രജം || 3|| 

അഥാധ്യാത്മം |  അധരാ ഹനുഃ പൂർവരൂപം | 
ഉത്തരാ ഹനുരുത്തരരൂപം |  വാക്സന്ധിഃ |  ജിഹ്വാ സന്ധാനം | 
ഇത്യധ്യാത്മം |  ഇതീമാ മഹാസം ̐ ഹിതാഃ | 
യ ഏവമേതാ മഹാസം ̐ ഹിതാ വ്യാഖ്യാതാ വേദ | 
സന്ധീയതേ പ്രജയാ പശുഭിഃ | 
ബ്രഹ്മവർചസേനാന്നാദ്യേന സുവർഗ്യേണ ലോകേന || 4|| 
ഇതി തൃതീയോഽനുവാകഃ || 

യശ്ഛന്ദസാമൃഷഭോ വിശ്വരൂപഃ | 
ഛന്ദോഭ്യോഽധ്യമൃതാത്സംബഭൂവ | 
സ മേന്ദ്രോ മേധയാ സ്പൃണോതു | 

അമൃതസ്യ ദേവ ധാരണോ ഭൂയാസം | 
ശരീരം മേ വിചർഷണം |  ജിഹ്വാ മേ മധുമത്തമാ | 
കർണാഭ്യാം ഭൂരി വിശ്രുവം | 

ബ്രഹ്മണഃ കോശോഽസി മേധയാ പിഹിതഃ | 
ശ്രുതം മേ ഗോപായ |  ആവഹന്തീ വിതന്വാനാ || 1|| 

കുർവാണാഽചീരമാത്മനഃ |  വാസാം ̐ സി മമ ഗാവശ്ച | 
അന്നപാനേ ച സർവദാ |  തതോ മേ ശ്രിയമാവഹ | 

ലോമശാം പശുഭിഃ സഹ സ്വാഹാ |  ആ മാ യന്തു ബ്രഹ്മചാരിണഃ സ്വാഹാ | 
വി മാഽഽയന്തു ബ്രഹ്മചാരിണഃ സ്വാഹാ | 

പ്ര മാഽഽയന്തു ബ്രഹ്മചാരിണഃ സ്വാഹാ | 
ദമായന്തു ബ്രഹ്മചാരിണഃ സ്വാഹാ | 
ശമായന്തു ബ്രഹ്മചാരിണഃ സ്വാഹാ || 2|| 

യശോ ജനേഽസാനി സ്വാഹാ |  ശ്രേയാൻ വസ്യസോഽസാനി സ്വാഹാ | 
തം ത്വാ ഭഗ പ്രവിശാനി സ്വാഹാ |  സ മാ ഭഗ പ്രവിശ സ്വാഹാ | 
തസ്മിൻ ത്സഹസ്രശാഖേ നിഭഗാഹം ത്വയി മൃജേ സ്വാഹാ | 
യഥാഽഽപഃ പ്രവതാഽഽയന്തി യഥാ മാസാ അഹർജരം | 
ഏവം മാം ബ്രഹ്മചാരിണഃ |  ധാതരായന്തു സർവതഃ സ്വാഹാ | 
പ്രതിവേശോഽസി പ്ര മാ ഭാഹി പ്ര മാ പദ്യസ്വ || 3|| 
ഇതി ചതുർഥോഽനുവാകഃ || 

ഭൂർഭുവഃ സുവരിതി വാ ഏതാസ്തിസ്രോ വ്യാഹൃതയഃ | 
താസാമു ഹ സ്മൈതാം ചതുർഥീം |  മാഹാചമസ്യഃ പ്രവേദയതേ | 
മഹ ഇതി |  തത് ബ്രഹ്മ |  സ ആത്മാ |  അംഗാന്യന്യാ ദേവതാഃ | 
ഭൂരിതി വാ അയം ലോകഃ |  ഭുവ ഇത്യന്തരിക്ഷം | 
സുവരിത്യസൗ ലോകഃ || 1|| 

മഹ ഇത്യാദിത്യഃ |  ആദിത്യേന വാവ സർവേ ലോകാ മഹീയന്തേ | 
ഭൂരിതി വാ അഗ്നിഃ |  ഭുവ ഇതി വായുഃ |  സുവരിത്യാദിത്യഃ | 
മഹ ഇതി ചന്ദ്രമാഃ |  ചന്ദ്രമസാ വാവ
സർവാണി ജ്യോതീം ̐ ഷി മഹീയന്തേ |  ഭൂരിതി വാ ഋചഃ | 
ഭുവ ഇതി സാമാനി | 

സുവരിതി യജൂം ̐ ഷി || 2|| 

മഹ ഇതി ബ്രഹ്മ |  ബ്രഹ്മണാ വാവ സർവേ വേദാ മഹീയന്തേ | 
ഭൂരിതി വൈ പ്രാണഃ |  ഭുവ ഇത്യപാനഃ |  സുവരിതി വ്യാനഃ | 
മഹ ഇത്യന്നം |  അന്നേന വാവ സർവേ പ്രാണ മഹീയന്തേ | 
താ വാ ഏതാശ്ചതസ്രശ്ചതുർധ |  ചതസ്രശ്ചതസ്രോ വ്യാഹൃതയഃ | 
താ യോ വേദ | 

സ വേദ ബ്രഹ്മ |  സർവേഽസ്മൈ ദേവാ ബലിമാവഹന്തി || 3|| 
ഇതി പഞ്ചമോഽനുവാകഃ || 

സ യ ഏഷോഽന്തരഹൃദയ ആകാശഃ |  തസ്മിന്നയം പുരുഷോ മനോമയഃ | 
അമൃതോ ഹിരണ്മയഃ |  അന്തരേണ താലുകേ |  യ ഏഷ സ്തന ഇവാവലംബതേ | 
സേന്ദ്രയോനിഃ |  യത്രാസൗ കേശാന്തോ വിവർതതേ |  വ്യപോഹ്യ ശീർഷകപാലേ | 
ഭൂരിത്യഗ്നൗ പ്രതിതിഷ്ഠതി | 

ഭുവ ഇതി വായൗ || 1|| 

സുവരിത്യാദിത്യേ |  മഹ ഇതി ബ്രഹ്മണി |  ആപ്നോതി സ്വാരാജ്യം | 
ആപ്നോതി മനസസ്പതിം |  വാക്പതിശ്ചക്ഷുഷ്പതിഃ | 
ശ്രോത്രപതിർവിജ്ഞാനപതിഃ |  ഏതത്തതോ ഭവതി |  ആകാശശരീരം ബ്രഹ്മ | 
സത്യാത്മ പ്രാണാരാമം മന ആനന്ദം | 

ശാന്തിസമൃദ്ധമമൃതം | 
ഇതി പ്രാചീനയോഗ്യോപാസ്സ്വ || 2|| ഇതി ഷഷ്ഠോഽനുവാകഃ || 

പൃഥിവ്യന്തരിക്ഷം ദ്യൗർദിശോഽവാന്തരദിശാഃ | 
അഗ്നിർവായുരാദിത്യശ്ചന്ദ്രമാ നക്ഷത്രാണി | 
ആപ ഓഷധയോ വനസ്പതയ ആകാശ ആത്മാ |  ഇത്യധിഭൂതം | 
അഥാധ്യാത്മം |  പ്രാണോ വ്യാനോഽപാന ഉദാനഃ സമാനഃ | 
ചക്ഷുഃ ശ്രോത്രം മനോ വാക് ത്വക് | 
ചർമ മാം ̐സം ̐  സ്നാവാസ്ഥി മജ്ജാ | 
ഏതദധിവിധായ ഋഷിരവോചത് |  പാങ്ക്തം വാ ഇദം ̐  സർവം | 
പാങ്ക്തേനൈവ പാങ്ക്തം ̐  സ്പൃണോതീതി || 1|| ഇതി സപ്തമോഽനുവാകഃ || 

ഓമിതി ബ്രഹ്മ |  ഓമിതീദം ̐  സർവം | 
ഓമിത്യേതദനുകൃതിർഹ സ്മ വാ അപ്യോ ശ്രാവയേത്യാശ്രാവയന്തി | 
ഓമിതി സാമാനി ഗായന്തി |  ഓം ശോമിതി ശസ്ത്രാണി ശം ̐ സന്തി | 
ഓമിത്യധ്വര്യുഃ പ്രതിഗരം പ്രതിഗൃണാതി |  ഓമിതി ബ്രഹ്മാ പ്രസൗതി | 
ഓമിത്യഗ്നിഹോത്രമനുജാനാതി | 
ഓമിതി ബ്രാഹ്മണഃ പ്രവക്ഷ്യന്നാഹ ബ്രഹ്മോപാപ്നവാനീതി | 
ബ്രഹ്മൈവോപാപ്നോതി || 1|| ഇത്യഷ്ടമോഽനുവാകഃ || 

ഋതം ച സ്വാധ്യായപ്രവചനേ ച | 
സത്യം ച സ്വാധ്യായപ്രവചനേ ച | 
തപശ്ച സ്വാധ്യായപ്രവചനേ ച | 
ദമശ്ച സ്വാധ്യായപ്രവചനേ ച | 
ശമശ്ച സ്വാധ്യായപ്രവചനേ ച | 
അഗ്നയശ്ച സ്വാധ്യായപ്രവചനേ ച | 
അഗ്നിഹോത്രം ച സ്വാധ്യായപ്രവചനേ ച | 
അതിഥയശ്ച സ്വാധ്യായപ്രവചനേ ച | 
മാനുഷം ച സ്വാധ്യായപ്രവചനേ ച | 
പ്രജാ ച സ്വാധ്യായപ്രവചനേ ച | 
പ്രജനശ്ച സ്വാധ്യായപ്രവചനേ ച | 
പ്രജാതിശ്ച സ്വാധ്യായപ്രവചനേ ച | 
സത്യമിതി സത്യവചാ രാഥീതരഃ | 
തപ ഇതി തപോനിത്യഃ പൗരുശിഷ്ടിഃ | 
സ്വാധ്യായപ്രവചനേ ഏവേതി നാകോ മൗദ്ഗല്യഃ | 
തദ്ധി തപസ്തദ്ധി തപഃ || 1|| ഇതി നവമോഽനുവാകഃ || 

അഹം വൃക്ഷസ്യ രേരിവാ |  കീർതിഃ പൃഷ്ഠം ഗിരേരിവ | 
ഊർധ്വപവിത്രോ വാജിനീവ സ്വമൃതമസ്മി |  ദ്രവിണം ̐  സവർചസം | 
സുമേധ അമൃതോക്ഷിതഃ |  ഇതി ത്രിശങ്കോർവേദാനുവചനം || 1|| 
ഇതി ദശമോഽനുവാകഃ || 

വേദമനൂച്യാചാര്യോന്തേവാസിനമനുശാസ്തി | 
സത്യം വദ |  ധർമം ചര |  സ്വാധ്യായാന്മാ പ്രമദഃ | 
ആചാര്യായ പ്രിയം ധനമാഹൃത്യ പ്രജാതന്തും മാ വ്യവച്ഛേത്സീഃ | 
സത്യാന്ന പ്രമദിതവ്യം |  ധർമാന്ന പ്രമദിതവ്യം | 
കുശലാന്ന പ്രമദിതവ്യം |  ഭൂത്യൈ ന പ്രമദിതവ്യം | 
സ്വാധ്യായപ്രവചനാഭ്യാം ന പ്രമദിതവ്യം || 1|| 

ദേവപിതൃകാര്യാഭ്യാം ന പ്രമദിതവ്യം |  മാതൃദേവോ ഭവ | 
പിതൃദേവോ ഭവ |  ആചാര്യദേവോ ഭവ |  അതിഥിദേവോ ഭവ | 
യാന്യനവദ്യാനി കർമാണി |  താനി സേവിതവ്യാനി |  നോ ഇതരാണി | 
യാന്യസ്മാകം ̐  സുചരിതാനി | 

താനി ത്വയോപാസ്യാനി || 2|| 

നോ ഇതരാണി |  യേ കേ ചാരുമച്ഛ്രേയാം ̐സോ ബ്രാഹ്മണാഃ | 
തേഷാം ത്വയാഽഽസനേന പ്രശ്വസിതവ്യം |  ശ്രദ്ധയാ ദേയം | 

അശ്രദ്ധയാഽദേയം |  ശ്രിയാ ദേയം |  ഹ്രിയാ ദേയം |  ഭിയാ ദേയം | 
സംവിദാ ദേയം | 

അഥ യദി തേ കർമവിചികിത്സാ വാ വൃത്തവിചികിത്സാ വാ സ്യാത് || 3|| 

യേ തത്ര ബ്രാഹ്മണാഃ സംമർശിനഃ |  യുക്താ ആയുക്താഃ | 
അലൂക്ഷാ ധർമകാമാഃ സ്യുഃ |  യഥാ തേ തത്ര വർതേരൻ | 

തഥാ തത്ര വർതേഥാഃ |  അഥാഭ്യാഖ്യാതേഷു | 
യേ തത്ര ബ്രാഹ്മണാഃ സംമർശിനഃ |  യുക്താ ആയുക്താഃ | 
അലൂക്ഷാ ധർമകാമാഃ സ്യുഃ |  യഥാ തേ തേഷു വർതേരൻ | 
തഥാ തേഷു വർതേഥാഃ |  ഏഷ ആദേശഃ |  ഏഷ ഉപദേശഃ | 
ഏഷാ വേദോപനിഷത് |  ഏതദനുശാസനം |  ഏവമുപാസിതവ്യം | 
ഏവമു ചൈതദുപാസ്യം || 4|| ഇത്യേകാദശഽനുവാകഃ || 

ശം നോ മിത്രഃ ശം വരുണഃ |  ശം നോ ഭവത്വര്യമാ | 
ശം ന ഇന്ദ്രോ ബൃഹസ്പതിഃ |  ശം നോ വിഷ്ണുരുരുക്രമഃ | 
നമോ ബ്രഹ്മണേ |  നമസ്തേ വായോ |  ത്വമേവ പ്രത്യക്ഷം ബ്രഹ്മാസി | 
ത്വാമേവ പ്രത്യക്ഷം ബ്രഹ്മാവാദിഷം |  ഋതമവാദിഷം | 
സത്യമവാദിഷം |  തന്മാമാവീത് |  തദ്വക്താരമാവീത് | 
ആവീന്മാം |  ആവീദ്വക്താരം | 
ഓം ശാന്തിഃ ശാന്തിഃ ശാന്തിഃ || 1|| ഇതി ദ്വാദശോഽനുവാകഃ || 

|| ഇതി ശീക്ഷാവല്ലീ സമാപ്താ || 

ഓം സഹ നാവവതു |  സഹ നൗ ഭുനക്തു |  സഹ വീര്യം കരവാവഹൈ | 
തേജസ്വി നാവധീതമസ്തു മാ വിദ്വിഷാവഹൈ | 

ഓം ശാന്തിഃ ശാന്തിഃ ശാന്തിഃ || 


ഓം ബ്രഹ്മവിദാപ്നോതി പരം |  തദേഷാഽഭ്യുക്താ | 

സത്യം ജ്ഞാനമനന്തം ബ്രഹ്മ |  യോ വേദ നിഹിതം ഗുഹായാം പരമേ വ്യോമൻ | 
സോഽശ്നുതേ സർവാൻ കാമാൻ സഹ |  ബ്രഹ്മണാ വിപശ്ചിതേതി || 
തസ്മാദ്വാ ഏതസ്മാദാത്മന ആകാശഃ സംഭൂതഃ |  ആകാശാദ്വായുഃ | 
വായോരഗ്നിഃ |  അഗ്നേരാപഃ |  അദ്ഭ്യഃ പൃഥിവീ | 

പൃഥിവ്യാ ഓഷധയഃ |  ഓഷധീഭ്യോഽന്നം |  അന്നാത്പുരുഷഃ | 
സ വാ ഏഷ പുരുഷോഽന്ന്നരസമയഃ | 
തസ്യേദമേവ ശിരഃ | 

അയം ദക്ഷിണഃ പക്ഷഃ |  അയമുത്തരഃ പക്ഷഃ | 
അയമാത്മാ |  ഇദം പുച്ഛം പ്രതിഷ്ഠാ | 

തദപ്യേഷ ശ്ലോകോ ഭവതി || 1|| ഇതി പ്രഥമോഽനുവാകഃ || 

അന്നാദ്വൈ പ്രജാഃ പ്രജായന്തേ |  യാഃ കാശ്ച പൃഥിവീം ̐
ശ്രിതാഃ | 
അഥോ അന്നേനൈവ ജീവന്തി |  അഥൈനദപി യന്ത്യന്തതഃ | 
അന്നം ̐ ഹി ഭൂതാനാം ജ്യേഷ്ഠം |  തസ്മാത് സർവൗഷധമുച്യതേ | 
സർവം വൈ തേഽന്നമാപ്നുവന്തി |  യേഽന്നം ബ്രഹ്മോപാസതേ | 
അന്നം ̐ ഹി ഭൂതാനാം ജ്യേഷ്ഠം |  തസ്മാത് സർവൗഷധമുച്യതേ | 
അന്നാദ് ഭൂതാനി ജായന്തേ |  ജാതാന്യന്നേന വർധന്തേ | 
അദ്യതേഽത്തി ച ഭൂതാനി |  തസ്മാദന്നം തദുച്യത ഇതി | 
തസ്മാദ്വാ ഏതസ്മാദന്നരസമയാത് |  അന്യോഽന്തര ആത്മാ പ്രാണമയഃ | 
തേനൈഷ പൂർണഃ |  സ വാ ഏഷ പുരുഷവിധ ഏവ | 
തസ്യ പുരുഷവിധതാം |  അന്വയം പുരുഷവിധഃ | 
തസ്യ പ്രാണ ഏവ ശിരഃ |  വ്യാനോ ദക്ഷിണഃ പക്ഷഃ | 
അപാന ഉത്തരഃ പക്ഷഃ |  ആകാശ ആത്മാ | 
പൃഥിവീ പുച്ഛം പ്രതിഷ്ഠാ |  തദപ്യേഷ ശ്ലോകോ ഭവതി || 1|| 
ഇതി ദ്വിതീയോഽനുവാകഃ || 

പ്രാണം ദേവാ അനു പ്രാണന്തി |  മനുഷ്യാഃ പശവശ്ച യേ | 
പ്രാണോ ഹി ഭൂതാനാമായുഃ |  തസ്മാത് സർവായുഷമുച്യതേ | 
സർവമേവ ത ആയുര്യന്തി |  യേ പ്രാണം ബ്രഹ്മോപാസതേ | 
പ്രാണോ ഹി ഭൂതാനാമായുഃ |  തസ്മാത് സർവായുഷമുച്യത ഇതി | 
തസ്യൈഷ ഏവ ശാരീര ആത്മാ |  യഃ പൂർവസ്യ | 
തസ്മാദ്വാ ഏതസ്മാത് പ്രാണമയാത് |  അന്യോഽന്തര ആത്മാ മനോമയഃ | 
തേനൈഷ പൂർണഃ |  സ വാ ഏഷ പുരുഷവിധ ഏവ | 
തസ്യ പുരുഷവിധതാം |  അന്വയം പുരുഷവിധഃ | 
തസ്യ യജുരേവ ശിരഃ |  ഋഗ്ദക്ഷിണഃ പക്ഷഃ |  സാമോത്തരഃ പക്ഷഃ | 
ആദേശ ആത്മാ |  അഥർവാംഗിരസഃ പുച്ഛം പ്രതിഷ്ഠാ | 
തദപ്യേഷ ശ്ലോകോ ഭവതി || 1|| ഇതി തൃതീയോഽനുവാകഃ || 

യതോ വാചോ നിവർതന്തേ |  അപ്രാപ്യ മനസാ സഹ | 
ആനന്ദം ബ്രഹ്മണോ വിദ്വാൻ |  ന ബിഭേതി കദാചനേതി | 
തസ്യൈഷ ഏവ ശാരീര ആത്മാ |  യഃ പൂർവസ്യ | 
തസ്മാദ്വാ ഏതസ്മാന്മനോമയാത് |  അന്യോഽന്തര ആത്മാ വിജ്ഞാനമയഃ | 
തേനൈഷ പൂർണഃ |  സ വാ ഏഷ പുരുഷവിധ ഏവ | 
തസ്യ പുരുഷവിധതാം | 
അന്വയം പുരുഷവിധഃ |  തസ്യ ശ്രദ്ധൈവ ശിരഃ | 
ഋതം ദക്ഷിണഃ പക്ഷഃ | 
സത്യമുത്തരഃ പക്ഷഃ |  യോഗ ആത്മാ |  മഹഃ പുച്ഛം പ്രതിഷ്ഠാ | 
തദപ്യേഷ ശ്ലോകോ ഭവതി || 1|| ഇതി ചതുർഥോഽനുവാകഃ || 

വിജ്ഞാനം യജ്ഞം തനുതേ |  കർമാണി തനുതേഽപി ച | 
വിജ്ഞാനം ദേവാഃ സർവേ | 
ബ്രഹ്മ ജ്യേഷ്ഠമുപാസതേ |  വിജ്ഞാനം ബ്രഹ്മ ചേദ്വേദ | 

തസ്മാച്ചേന്ന പ്രമാദ്യതി |  ശരീരേ പാപ്മനോ ഹിത്വാ | 
സർവാൻകാമാൻസമശ്നുത ഇതി |  തസ്യൈഷ ഏവ ശാരീര ആത്മാ | 

യഃ പൂർവസ്യ |  തസ്മാദ്വാ ഏതസ്മാദ്വിജ്ഞാനമയാത് | 
അന്യോഽന്തര ആത്മാഽഽനന്ദമയഃ |  തേനൈഷ പൂർണഃ | 

സ വാ ഏഷ പുരുഷവിധ ഏവ |  തസ്യ പുരുഷവിധതാം | 
അന്വയം പുരുഷവിധഃ |  തസ്യ പ്രിയമേവ ശിരഃ |  മോദോ ദക്ഷിണഃ പക്ഷഃ | 

പ്രമോദ ഉത്തരഃ പക്ഷഃ |  ആനന്ദ ആത്മാ |  ബ്രഹ്മ പുച്ഛം പ്രതിഷ്ഠാ | 
തദപ്യേഷ ശ്ലോകോ ഭവതി || 1|| ഇതി പഞ്ചമോഽനുവാകഃ || 

അസന്നേവ സ ഭവതി |  അസദ്ബ്രഹ്മേതി വേദ ചേത് | 
അസ്തി ബ്രഹ്മേതി ചേദ്വേദ |  സന്തമേനം തതോ വിദുരിതി | 
തസ്യൈഷ ഏവ ശാരീര ആത്മാ |  യഃ പൂർവസ്യ | 
അഥാതോഽനുപ്രശ്നാഃ |  ഉതാവിദ്വാനമും ലോകം പ്രേത്യ | 
കശ്ചന ഗച്ഛതീ3 ഉ | 3 This is a mark for prolonging the vowel in the form | അഽഽ]| 
ആഹോ വിദ്വാനമും ലോകം പ്രേത്യ കശ്ചിത്സമശ്നുതാ 3 ഉ |  സോഽകാമയത | 
ബഹു സ്യാം പ്രജായേയേതി |  സ തപോഽതപ്യത |  സ തപസ്തപ്ത്വാ | 
ഇദം ̐ സർവമസൃജത |  യദിദം കിഞ്ച |  തത്സൃഷ്ട്വാ | 
തദേവാനുപ്രാവിശത് |  തദനുപ്രവിശ്യ |  സച്ച ത്യച്ചാഭവത് | 
നിരുക്തം ചാനിരുക്തം ച |  നിലയനം ചാനിലയനം ച | 
വിജ്ഞാനം ചാവിജ്ഞാനം ച |  സത്യം ചാനൃതം ച സത്യമഭവത് | 
യദിദം കിഞ്ച |  തത്സത്യമിത്യാചക്ഷതേ | 
തദപ്യേഷ ശ്ലോകോ ഭവതി || 1|| ഇതി ഷഷ്ഠോഽനുവാകഃ || 

അസദ്വാ ഇദമഗ്ര ആസീത് |  തതോ വൈ സദജായത | 
തദാത്മാനം ̐ സ്വയമകുരുത | 
തസ്മാത്തത്സുകൃതമുച്യത ഇതി | 

യദ്വൈ തത് സുകൃതം |  രസോ വൈ സഃ | 
രസം ̐ ഹ്യേവായം ലബ്ധ്വാഽഽനന്ദീ ഭവതി |  കോ ഹ്യേവാന്യാത്കഃ
പ്രാണ്യാത് |  യദേഷ ആകാശ ആനന്ദോ ന സ്യാത് | 
ഏഷ ഹ്യേവാഽഽനന്ദയാതി | 
യദാ ഹ്യേവൈഷ ഏതസ്മിന്നദൃശ്യേഽനാത്മ്യേഽനിരുക്തേഽനിലയനേഽഭയം

പ്രതിഷ്ഠാം വിന്ദതേ |  അഥ സോഽഭയം ഗതോ ഭവതി | 
യദാ ഹ്യേവൈഷ ഏതസ്മിന്നുദരമന്തരം കുരുതേ | 
അഥ തസ്യ ഭയം ഭവതി |  തത്വേവ ഭയം വിദുഷോഽമന്വാനസ്യ | 
തദപ്യേഷ ശ്ലോകോ ഭവതി || 1|| ഇതി സപ്തമോഽനുവാകഃ || 

ഭീഷാഽസ്മാദ്വാതഃ പവതേ |  ഭീഷോദേതി സൂര്യഃ | 
ഭീഷാഽസ്മാദഗ്നിശ്ചേന്ദ്രശ്ച |  മൃത്യുർധാവതി പഞ്ചമ ഇതി | 
സൈഷാഽഽനന്ദസ്യ മീമാം ̐സാ ഭവതി | 
യുവാ സ്യാത്സാധുയുവാഽധ്യായകഃ | 
ആശിഷ്ഠോ ദൃഢിഷ്ഠോ ബലിഷ്ഠഃ | 
തസ്യേയം പൃഥിവീ സർവാ വിത്തസ്യ പൂർണാ സ്യാത് | 
സ ഏകോ മാനുഷ ആനന്ദഃ |  തേ യേ ശതം മാനുഷാ ആനന്ദാഃ || 1|| 

സ ഏകോ മനുഷ്യഗന്ധർവാണാമാനന്ദഃ |  ശ്രോത്രിയസ്യ ചാകാമഹതസ്യ | 
തേ യേ ശതം മനുഷ്യഗന്ധർവാണാമാനന്ദാഃ | 

സ ഏകോ ദേവഗന്ധർവാണാമാനന്ദഃ |  ശ്രോത്രിയസ്യ ചാകാമഹതസ്യ | 
തേ യേ ശതം ദേവഗന്ധർവാണാമാനന്ദാഃ | 
സ ഏകഃ പിതൃണാം ചിരലോകലോകാനാമാനന്ദഃ | 
ശ്രോത്രിയസ്യ ചാകാമഹതസ്യ | 
തേ യേ ശതം പിതൃണാം ചിരലോകലോകാനാമാനന്ദാഃ | 

സ ഏക ആജാനജാനാം ദേവാനാമാനന്ദഃ || 2|| 

ശ്രോത്രിയസ്യ ചാകാമഹതസ്യ | 
തേ യേ ശതം ആജാനജാനാം ദേവാനാമാനന്ദാഃ | 
സ ഏകഃ കർമദേവാനാം ദേവാനാമാനന്ദഃ | 
യേ കർമണാ ദേവാനപിയന്തി |  ശ്രോത്രിയസ്യ ചാകാമഹതസ്യ | 
തേ യേ ശതം കർമദേവാനാം ദേവാനാമാനന്ദാഃ | 
സ ഏകോ ദേവാനാമാനന്ദഃ |  ശ്രോത്രിയസ്യ ചാകാമഹതസ്യ | 
തേ യേ ശതം ദേവാനാമാനന്ദാഃ |  സ ഏക ഇന്ദ്രസ്യാഽഽനന്ദഃ || 3|| 

ശ്രോത്രിയസ്യ ചാകാമഹതസ്യ |  തേ യേ ശതമിന്ദ്രസ്യാഽഽനന്ദാഃ | 
സ ഏകോ ബൃഹസ്പതേരാനന്ദഃ |  ശ്രോത്രിയസ്യ ചാകാമഹതസ്യ | 
തേ യേ ശതം ബൃഹസ്പതേരാനന്ദാഃ |  സ ഏകഃ പ്രജാപതേരാനന്ദഃ | 
ശ്രോത്രിയസ്യ ചാകാമഹതസ്യ | 

തേ യേ ശതം പ്രജാപതേരാനന്ദാഃ | 
സ ഏകോ ബ്രഹ്മണ ആനന്ദഃ |  ശ്രോത്രിയസ്യ ചാകാമഹതസ്യ || 4|| 

സ യശ്ചായം പുരുഷേ |  യശ്ചാസാവാദിത്യേ |  സ ഏകഃ | 
സ യ ഏവംവിത് |  അസ്മാല്ലോകാത്പ്രേത്യ | 

ഏതമന്നമയമാത്മാനമുപസങ്ക്രാമതി | 
ഏതം പ്രാണമയമാത്മാനമുപസങ്ക്രാമതി | 
ഏതം മനോമയമാത്മാനമുപസങ്ക്രാമതി | 

ഏതം വിജ്ഞാനമയമാത്മാനമുപസങ്ക്രാമതി | 
ഏതമാനന്ദമയമാത്മാനമുപസങ്ക്രാമതി | 

തദപ്യേഷ ശ്ലോകോ ഭവതി || 5|| ഇത്യഷ്ടമോഽനുവാകഃ || 

യതോ വാചോ നിവർതന്തേ |  അപ്രാപ്യ മനസാ സഹ | 
ആനന്ദം ബ്രഹ്മണോ വിദ്വാൻ | 
ന ബിഭേതി കുതശ്ചനേതി | 

ഏതം ̐ ഹ വാവ ന തപതി | 
കിമഹം ̐ സാധു നാകരവം |  കിമഹം പാപമകരവമിതി | 

സ യ ഏവം വിദ്വാനേതേ ആത്മാനം ̐ സ്പൃണുതേ | 
ഉഭേ ഹ്യേവൈഷ ഏതേ ആത്മാനം ̐ സ്പൃണുതേ |  യ ഏവം വേദ | 
ഇത്യുപനിഷത് || 1|| ഇതി നവമോഽനുവാകഃ || 

|| ഇതി ബ്രഹ്മാനന്ദവല്ലീ സമാപ്താ || 

ഓം സഹ നാവവതു |  സഹ നൗ ഭുനക്തു |  സഹ വീര്യം കരവാവഹൈ | 
തേജസ്വി നാവധീതമസ്തു മാ വിദ്വിഷാവഹൈ | 

ഓം ശാന്തിഃ ശാന്തിഃ ശാന്തിഃ || 



ഭൃഗുർവൈ വാരുണിഃ |  വരുണം പിതരമുപസസാര | 
അധീഹി ഭഗവോ ബ്രഹ്മേതി |  തസ്മാ ഏതത്പ്രോവാച | 
അന്നം പ്രാണം ചക്ഷുഃ ശ്രോത്രം മനോ വാചമിതി | 
തം ̐ ഹോവാച |  യതോ വാ ഇമാനി ഭൂതാനി ജായന്തേ | 
യേന ജാതാനി ജീവന്തി | 
യത്പ്രയന്ത്യഭിസംവിശന്തി |  തദ്വിജിജ്ഞാസസ്വ |  തദ് ബ്രഹ്മേതി | 
സ തപോഽതപ്യത |  സ തപസ്തപ്ത്വാ || 1|| ഇതി പ്രഥമോഽനുവാകഃ || 

അന്നം ബ്രഹ്മേതി വ്യജാനാത് |  അന്നാദ്ധ്യേവ ഖല്വിമാനി
ഭുതാനി ജായന്തേ |  അന്നേന ജാതാനി ജീവന്തി | 
അന്നം പ്രയന്ത്യഭിസംവിശന്തീതി |  തദ്വിജ്ഞായ | 
പുനരേവ വരുണം പിതരമുപസസാര |  അധീഹി ഭഗവോ ബ്രഹ്മേതി | 
തം ̐ ഹോവാച |  തപസാ ബ്രഹ്മ വിജിജ്ഞാസസ്വ |  തപോ ബ്രഹ്മേതി | 
സ തപോഽതപ്യത |  സ തപസ്തപ്ത്വാ || 1|| ഇതി ദ്വിതീയോഽനുവാകഃ || 

പ്രാണോ ബ്രഹ്മേതി വ്യജാനാത് | 
പ്രാണാദ്ധ്യേവ ഖല്വിമാനി ഭൂതാനി ജായന്തേ | 
പ്രാണേന ജാതാനി ജീവന്തി |  പ്രാണം പ്രയന്ത്യഭിസംവിശന്തീതി | 
തദ്വിജ്ഞായ |  പുനരേവ വരുണം പിതരമുപസസാര | 
അധീഹി ഭഗവോ ബ്രഹ്മേതി |  തം ̐ ഹോവാച | 
തപസാ ബ്രഹ്മ വിജിജ്ഞാസസ്വ |  തപോ ബ്രഹ്മേതി | 
സ തപോഽതപ്യത |  സ തപസ്തപ്ത്വാ || 1|| ഇതി തൃതീയോഽനുവാകഃ || 

മനോ ബ്രഹ്മേതി വ്യജാനാത് |  മനസോ ഹ്യേവ ഖല്വിമാനി
ഭൂതാനി ജായന്തേ |  മനസാ ജാതാനി ജീവന്തി | 

മനഃ പ്രയന്ത്യഭിസംവിശന്തീതി |  തദ്വിജ്ഞായ | 
പുനരേവ വരുണം പിതരമുപസസാര |  അധീഹി ഭഗവോ ബ്രഹ്മേതി | 
തം ̐ ഹോവാച |  തപസാ ബ്രഹ്മ വിജിജ്ഞാസസ്വ |  തപോ ബ്രഹ്മേതി | 
സ തപോഽതപ്യത |  സ തപസ്തപ്ത്വാ || 1|| ഇതി ചതുർഥോഽനുവാകഃ || 

വിജ്ഞാനം ബ്രഹ്മേതി വ്യജാനാത് | 
വിജ്ഞാനാദ്ധ്യേവ ഖല്വിമാനി ഭൂതാനി ജായന്തേ | 
വിജ്ഞാനേന ജാതാനി ജീവന്തി | 
വിജ്ഞാനം പ്രയന്ത്യഭിസംവിശന്തീതി |  തദ്വിജ്ഞായ | 
പുനരേവ വരുണം പിതരമുപസസാര |  അധീഹി ഭഗവോ ബ്രഹ്മേതി | 
തം ̐ ഹോവാച |  തപസാ ബ്രഹ്മ വിജിജ്ഞാസസ്വ |  തപോ ബ്രഹ്മേതി | 
സ തപോഽതപ്യത |  സ തപസ്തപ്ത്വാ || 1|| ഇതി പഞ്ചമോഽനുവാകഃ || 

ആനന്ദോ ബ്രഹ്മേതി വ്യജാനാത് | 
ആനന്ദാധ്യേവ ഖല്വിമാനി ഭൂതാനി ജായന്തേ | 
ആനന്ദേന ജാതാനി ജീവന്തി |  ആനന്ദം പ്രയന്ത്യഭിസംവിശന്തീതി | 
സൈഷാ ഭാർഗവീ വാരുണീ വിദ്യാ |  പരമേ വ്യോമൻപ്രതിഷ്ഠിതാ | 
സ യ ഏവം വേദ പ്രതിതിഷ്ഠതി |  അന്നവാനന്നാദോ ഭവതി | 

മഹാൻഭവതി പ്രജയാ പശുഭിർബ്രഹ്മവർചസേന | 
മഹാൻ കീർത്യാ || 1|| ഇതി ഷഷ്ഠോഽനുവാകഃ || 

അന്നം ന നിന്ദ്യാത് |  തദ്വ്രതം |  പ്രാണോ വാ അന്നം | 
ശരീരമന്നാദം |  പ്രാണേ ശരീരം പ്രതിഷ്ഠിതം | 
ശരീരേ പ്രാണഃ പ്രതിഷ്ഠിതഃ |  തദേതദന്നമന്നേ പ്രതിഷ്ഠിതം | 
സ യ ഏതദന്നമന്നേ പ്രതിഷ്ഠിതം വേദ പ്രതിതിഷ്ഠതി | 
അന്നവാനന്നാദോ ഭവതി | 

മഹാൻഭവതി പ്രജയാ
പശുഭിർബ്രഹ്മവർചസേന |  മഹാൻ കീർത്യാ || 1|| 
ഇതി സപ്തമോഽനുവാകഃ || 

അന്നം ന പരിചക്ഷീത |  തദ്വ്രതം |  ആപോ വാ അന്നം | 
ജ്യോതിരന്നാദം |  അപ്സു ജ്യോതിഃ പ്രതിഷ്ഠിതം | 
ജ്യോതിഷ്യാപഃ പ്രതിഷ്ഠിതാഃ |  തദേതദന്നമന്നേ പ്രതിഷ്ഠിതം | 
സ യ ഏതദന്നമന്നേ പ്രതിഷ്ഠിതം വേദ പ്രതിതിഷ്ഠതി | 
അന്നവാനന്നാദോ ഭവതി | 

മഹാൻഭവതി പ്രജയാ
പശുഭിർബ്രഹ്മവർചസേന | 

മഹാൻ കീർത്യാ || 1|| 
ഇത്യഷ്ടമോഽനുവാകഃ || 

അന്നം ബഹു കുർവീത |  തദ്വ്രതം |  പൃഥിവീ വാ അന്നം | 
ആകാശോഽന്നാദഃ |  പൃഥിവ്യാമാകാശഃ പ്രതിഷ്ഠിതഃ | 
ആകാശേ പൃഥിവീ പ്രതിഷ്ഠിതാ | 
തദേതദന്നമന്നേ പ്രതിഷ്ഠിതം | 
സ യ ഏതദന്നമന്നേ പ്രതിഷ്ഠിതം വേദ പ്രതിതിഷ്ഠതി | 
അന്നവാനന്നാദോ ഭവതി | 

മഹാൻഭവതി പ്രജയാ
പശുഭിർബ്രഹ്മവർചസേന |  മഹാൻകീർത്യാ || 1|| 
ഇതി നവമോഽനുവാകഃ || 

ന കഞ്ചന വസതൗ പ്രത്യാചക്ഷീത |  തദ്വ്രതം | 
തസ്മാദ്യയാ കയാ ച വിധയാ ബഹ്വന്നം പ്രാപ്നുയാത് | 
അരാധ്യസ്മാ അന്നമിത്യാചക്ഷതേ | 
ഏതദ്വൈ മുഖതോഽനം ̐ രാദ്ധം | 
മുഖതോഽസ്മാ അന്നം ̐ രാധ്യതേ | 
ഏതദ്വൈ മധ്യതോഽനം ̐ രാദ്ധം | 

മധ്യതോഽസ്മാ അന്നം ̐ രാധ്യതേ | 
ഏദദ്വാ അന്തതോഽന്നം ̐ രാദ്ധം | 
അന്തതോഽസ്മാ അന്നം ̐ രാധ്യതേ || 1|| 

യ ഏവം വേദ |  ക്ഷേമ ഇതി വാചി |  യോഗക്ഷേമ ഇതി പ്രാണാപാനയോഃ | 
കർമേതി ഹസ്തയോഃ |  ഗതിരിതി പാദയോഃ |  വിമുക്തിരിതി പായൗ | 
ഇതി മാനുഷീഃ സമാജ്ഞാഃ |  അഥ ദൈവീഃ |  തൃപ്തിരിതി വൃഷ്ടൗ | 
ബലമിതി വിദ്യുതി || 2|| 

യശ ഇതി പശുഷു |  ജ്യോതിരിതി നക്ഷത്രേഷു | 
പ്രജാതിരമൃതമാനന്ദ ഇത്യുപസ്ഥേ |  സർവമിത്യാകാശേ | 
തത്പ്രതിഷ്ഠേത്യുപാസീത |  പ്രതിഷ്ഠാവാൻ ഭവതി | 
തന്മഹ ഇത്യുപാസീത |  മഹാൻഭവതി |  തന്മന ഇത്യുപാസീത | 
മാനവാൻഭവതി || 3|| 

തന്നമ ഇത്യുപാസീത |  നമ്യന്തേഽസ്മൈ കാമാഃ | 
തദ്ബ്രഹ്മേത്യുപാസീത |  ബ്രഹ്മവാൻഭവതി | 
തദ്ബ്രഹ്മണഃ പരിമര ഇത്യുപാസീത | 
പര്യേണം മ്രിയന്തേ ദ്വിഷന്തഃ സപത്നാഃ | 
പരി യേഽപ്രിയാ ഭ്രാതൃവ്യാഃ | 
സ യശ്ചായം പുരുഷേ |  യശ്ചാസാവാദിത്യേ |  സ ഏകഃ || 4|| 

സ യ ഏവംവിത് |  അസ്മാല്ലോകാത്പ്രേത്യ | 
ഏതമന്നമയമാത്മാനമുപസങ്ക്രമ്യ | 
ഏതം പ്രാണമയമാത്മാനമുപസങ്ക്രമ്യ | 
ഏതം മനോമയമാത്മാനമുപസങ്ക്രമ്യ | 
ഏതം വിജ്ഞാനമയമാത്മാനമുപസങ്ക്രമ്യ | 
ഏതമാനന്ദമയമാത്മാനമുപസങ്ക്രമ്യ | 
ഇമാം ̐ല്ലോകൻകാമാന്നീ കാമരൂപ്യനുസഞ്ചരൻ | 
ഏതത് സാമ ഗായന്നാസ്തേ |  ഹാ 3 വു ഹാ 3 വു ഹാ 3 വു || 5|| 

അഹമന്നമഹമന്നമഹമന്നം | 
അഹമന്നാദോ3ഽഹമന്നാദോ3.ആഹമന്നാദഃ | 
അഹം ̐ ശ്ലോകകൃദഹം ̐ ശ്ലോകകൃദഹം ̐ ശ്ലോകകൃത് | 
അഹമസ്മി പ്രഥമജാ ഋതാ3സ്യ | 
പൂർവം ദേവേഭ്യോഽമൃതസ്യ നാ3ഭായി | 
യോ മാ ദദാതി സ ഇദേവ മാ3ഽഽവാഃ | 
അഹമന്നമന്നമദന്തമാ3ദ്മി | 
അഹം വിശ്വം ഭുവനമഭ്യഭവാം | 
സുവർന ജ്യോതീഃ |  യ ഏവം വേദ |  ഇത്യുപനിഷത് || 6|| 
ഇതി ദശമോഽനുവാകഃ || 

|| ഇതി ഭൃഗുവല്ലീ സമാപ്താ || 

ഓം സഹ നാവവതു |  സഹ നൗ ഭുനക്തു |  സഹ വീര്യം കരവാവഹൈ | 
തേജസ്വി നാവധീതമസ്തു മാ വിദ്വിഷാവഹൈ | 

     || ഓം ശാന്തിഃ ശാന്തിഃ ശാന്തിഃ || 

                 || ഹരിഃ ഓം || 
ഉപനിഷത്തുകൾ